CONSIDERAŢII PRIVIND ASOCIEREA PENTRU SĂVÂRŞIREA DE INFRACŢIUNI ÎN STATE MEMBRE UE


DEPARTAMENTUL DE STUDII PARLAMENTARE ŞI POLITICI UE
DIRECŢIA STUDII ŞI DOCUMENTARE LEGISLATIVĂ

CONSIDERAŢII PRIVIND ASOCIEREA PENTRU SĂVÂRŞIREA DE INFRACŢIUNI ÎN STATE MEMBRE UE






                                                  MARTIE 2017


A B S T R A C T

Asocierea infracţională, ca formă a pluralităţii constituite, rezidă, în simplul fapt, incriminat de lege, de a constitui o grupare în scopul săvârşirii de infracţiuni. Pronunţata coeziune între asociere şi scopul acesteia, precum şi între asociere şi elementul programatic, nu este de natură să transforme răspunderea personală în răspundere colectivă. Date fiind considerentele amintite, „membrul unui grup trebuie să fie evaluat personal înainte de a fi proiectat într-o relaţie colectivă. Legea penală îl recunoaşte ca o persoană ce merită a fi apreciată şi protejată înaintea oricărei consideraţii de apartenenţă.

Prezentarea şi analiza grupului infracţional organizat, la fel ca şi multiplele sale forme de manifestare (grup infracţional, asociere în vederea săvârşirii de infracţiuni, organizaţie criminală, bandă infracţională etc.) reprezintă punctul de plecare în realizarea acestui studiu documentar, atât din perspectiva legislaţiei penale române, cât şi din perspectiva dreptului penal comparat
.

În doctrina străină s-a exprimat şi opinia
 conform căreia în cazul infracţiunii de asociere la un grup infracţional organizat, atunci când se comit şi infracţiuni scop, „în cazul existenţei unei singure rezoluţii infracţionale se reţine doar o infracţiune în formă continuată”. În acest sens, este posibilă reţinerea unei singure infracţiuni în formă continuată atunci când se face dovada faptului că „agentul, odată cu constituirea unei societas sceleris, a conceput un plan clar şi bine definit al unor infracţiuni realizabile în cadrul acordului asociativ”
.
De asemenea, în doctrina penală dezvoltată sub incidenţa vechiului Cod penal francez s-a exprimat opinia că asocierea în vederea săvârşirii de infracţiuni presupune existenţa unei ierarhii, a unui plan prestabilit şi o funcţionare durabilă în timp. Trăsăturile enumerate se referă la caracterul stabil şi solidar al acesteia, asocierea nefiind formată în scopul comiterii unor infracţiuni izolate, ci în scopul dezvoltării acesteia prin implicarea solidară a membrilor săi.

PRECIZĂRI TERMINOLOGICE 
Conform art.2 lit.a) din Convenţia Naţiunilor Unite împotriva criminalităţii transnaţionale organizate
 adoptată la 15 noiembrie 2000 și deschisă spre semnare la Palermo între 12-15 decembrie 2000, noţiunea de grup infracţional organizat desemnează un grup structurat, alcătuit din trei sau mai multe persoane, care există pentru o anumită perioadă şi acţionează în înţelegere, în scopul săvârşirii uneia ori mai multor infracţiuni grave, pentru a obţine, direct ori indirect, un avantaj financiar sau un alt avantaj material.

De asemenea, conform doctrinei străine termenul conspiracy reglementează o formă spe​cifică a participației penale care constă în înțelegerea între două sau mai multe persoane pentru săvârșirea unor infracțiuni, fapta care atrage răspunderea penală a fiecărui participant (uneori numai a organizatorului) pentru toate infracțiunile săvârșite de ceilalti participanți în baza înțelegerii comune, chiar dacă nu au participat efectiv (coautor, instigator sau complice) la săvârșirea acestora, cu condiția ca acordul său criminal să îndeplinească condiția de vinovăție.
Normele care reglementează înțelegerea pentru săvârșirea de infracțiuni reprezintă instrumente juridice utile pentru sancționarea penală a grupurilor criminale în legislațiile care nu dispun de norme de incriminare a pluralității constituite de infractori, precum și în cazurile în care nu sunt îndeplinite condițiile de existență a pluralitatii constituite, ori îndeplinirea acestora nu poate fi probată.

Pluralitatea ocazională poate interfera cu pluralitatea constituită sub două forme
:
· instigare sau complicitate la infracţiunea de asociere;
· autorat, instigare sau complicitate la infracţiunea care face parte din scopurile asocierii;
În prima ipoteză, care vizează formarea, organizarea și sprijinirea grupului criminal
, instigarea la inițierea constituirii asociației este pedepsibilă dacă a fost urmată de executare și dacă executarea (în modalitatea inițierii) a avut ca rezultat constituirea grupului, în condițiile legii ori încercarea de constituire a grupului infracțional. Instigarea la constituirea asociației criminale nu este posibilă deoarece echivalează cu inițierea constituirii și ca atare constituie o modalitate de săvârșire a infracțiunii.

Instigarea la aderarea sau sprijinirea acesteia sunt de asemenea pedepsibile deoarece reprezintă variante normative alternative ale infracțiunii de asociere. Complici​tatea ca formă de participație ocazională este posibilă (dacă legea nu o cuprinde ca o modalitate alternativă a infracțiunii).
În cea de‑a doua ipoteza (a infracțiunilor făcând parte din obiectivele asociației criminale), participația penală alături de pluralitatea constituită la săvârșirea unei anumite infracțiuni nu ridică probleme deosebite de cele ale oricărei participații la săvârșirea de infracțiuni.
S-ar putea face distincție între participarea ocazională a unui extraneus la o infracțiune care face parte din programul asocierii dar nespecificată distinct în norma de incriminare a asocierii (de exemplu, participarea la un omor, furt, santaj etc.) și ipoteza când participarea ocazională se referă la infracțiuni care intră în programul asocierii însă sunt incriminate distinct în legea penală (de exemplu, infrac​țiunea de spalare a banilor). În ambele cazuri, extraneului participant ocazional i se va reține participarea la infracțiunea respectivă fără să i se rețină în concurs și infracțiunea asociativă, el nefiind membru al organizației.

De asemenea, pentru prezentul studiu, merită luată în discuție Decizia-cadru 841/JHA 2008 a Consiliului Uniunii Europene privind lupta împotriva crimei organizate
 prin care se diferențiază constituirea unui grup infracțional organizat de grupul ocazional în vederea comiterii de infracțiuni
 şi modul în care aceasta a fost implementată în dreptul intern
 respectiv conţinutul infracţiunii de constituire a unui grup infracţional organizat (art. 367 NCP Capitolul 1, Infracțiuni contra ordinii și liniștii publice, Titlul VIII, Infracțiuni care aduc atingere unor relații privind conviețuirea socială).

 
Astfel, art.367 Cod Penal - “Constituirea unui grup infracțional organizat” prevede:
(1) Inițierea sau constituirea unui grup infracțional organizat, aderarea sau sprijinirea, sub orice formă, a unui astfel de grup se pedepsește cu închisoare de la 1 la 5 ani și interzicerea exercitării unor drepturi. 
(2) Când infracțiunea care intră în scopul grupului infracțional organizat este sancționată de lege cu pedeapsa detențiunii pe viață sau cu închisoarea mai mare de 10 ani pedeapsa este închisoarea de la 3 la 10 ani și interzicerea exercitării unor drepturi.

(3) Dacă faptele prevăzute in alin.(1) și (2) au fost urmate de săvârșirea unei infracțiuni, se aplică regulile privind concursul de infracțiuni.

(4) Nu se pedepsesc persoanele care au comis faptele prevăzute in alin.(1) si (2), dacă denunță autorităților grupul infracțional organizat, înainte ca acesta să fi fost descoperit și să se fi început săvărșirea vreuneia dintre infractiunile care intră în scopul grupului.

(5) Dacă persoana care a săvârșit una dintre faptele prevazute in alin.(1) – (3) înlesnește, în cursul urmăririi penale, aflarea adevarului și tragerea la răspundere penală a unuia sau mai multor membri ai unui grup infracțional organizat, limitele speciale ale pedepsei se reduc la jumătate.

(6) Prin grup infracțional organizat se înțelege grupul structurat, format din 3 sau mai multe persoane, constituit pentru o anumită perioada de timp și pentru a acționa în mod coordonat în scopul comiterii uneia sau mai multor infracțiuni.
Tot în acest sens, Decizia Înaltei Curţi de Casaţie si Justiţie nr.12 din 2 Iunie 2014, Dosar nr.13/1/2014/HP/P, publicată în Monitorul Oficial nr.507 din 08.07.2014) pentru dezlegarea unor chestiuni de drept în materia aplicării legii penale mai favorabile
 prevede că infracţiunea de constituire a unui grup infracţional organizat integrează (şi nu dezincriminează) pluralitatea constituită de infractori, care în vechile reglementări (art. 323 vechiul Cod penal sau art. 8 din Legea 39/2003 (anterioar modificărilor aduse prin Legea nr. 187/2012 şi Legea nr. 255/2013) nu îmbrăca forma unui grup organizat.
Astfel, Înalta Curte de Casaţie si Justiţie a constat că acţiunile care reprezintă elementul material al laturii obiective a infracţiunii de constituire a unui grup infracţional organizat prevăzut de art.367 din Codul penal, respectiv iniţierea, constituirea, aderarea sau sprijinirea, sunt identice cu acţiunile care constituiau elementul material al infracţiunilor prevăzute de art.7 alin.(1) şi art. 8 din Legea nr.39/2003 şi art.323 din Codul penal anterior. 

Singura modificare operată de către legiuitor faţă de textul din art.7 raportat la art.2 lit. a) teza I din Legea nr. 39/2003 îl reprezintă extinderea sferei noţiunii de grup infracţional organizat, care până la intrarea în vigoare a noului cod penal era limitată la infracţiunile grave. Astfel, în concepţia noului Cod penal, grupul infracţional organizat are ca scop comiterea uneia sau mai multor infracţiuni, spre deosebire de dispoziţiile art. 2 lit. a) teza I din Legea nr. 39/2003, în forma anterioară intrării în vigoare a Legii nr. 187/2012, când aceasta era limitată la comiterea unei „infracţiuni grave” în sensul art. 2 lit. b) din Legea nr. 39/2003, fiind totodată eliminată şi condiţia ca grupul să fi fost constituit pentru a obţine un beneficiu financiar sau alt beneficiu material.

De altfel, după cum rezultă din expunerea de motive a noului Cod penal, voinţa legiuitorului a fost să renunţe la paralelismul existent înainte de intrarea sa în vigoare între textele care incriminează acest gen de fapte (grup infracţional organizat, asociere în vederea săvârşirii de infracţiuni, complot, grupare teroristă) în favoarea instituirii unei incriminări cadru – constituirea unui grup infracţional organizat – cu posibilitatea menţinerii ca incriminare distinctă a asociaţiei teroriste, dat fiind specificul acesteia.

 De asemenea, potrivit expunerii de motive a Legii nr.187/2012 pentru punerea în aplicare a Legii nr.286/2009 privind Codul penal, explicaţia abrogării vechilor dispoziţii ale art.7-10 din Legea nr. 39/2003 constă în faptul că ipotezele reglementate de legea specială se regăsesc în incriminarea din art.367 din Codul penal.

În majoritatea situatiilor în care constituirea unui grup infractional organizat a reprezentat obiectul infracțiunii pentru care a fost trimis în judecată inculpatul, acesta a argumentat că doar ocazional a cunoscut pe un membru al grupului respectiv, astfel că nu a săvârșit infracțiunea respectivă. În astfel de cazuri trebuie probat că nu a fost săvârșită infracțiunea respectivă sau că este vorba doar de o asociere ocazională, în mod evident prin referiri concrete la prevederile legii penale cu privire la infracțiunea de constituire a unui grup infracțional organizat.

 
Conduita interzisă constă în acțiuni pentru inițierea sau constituirea unui grup infracțional organizat ori aderarea sau sprijinirea sub orice formă a unui astfel de grup.

Inițierea unui grup infracțional organizat se referă la efectuarea de acte menite să determine și să pregatească constituirea unui asemenea grup. Un exemplu în acest sens îl poate reprezenta propunerea făcută către anumite persoane în scop de constituire a grupului infracțional organizat, precum și prezentarea mijloacelor de acțiune și a scopului pentru care urmează să funcționeze acel grup.

De asemenea, prin inițiere se înțelege activitatea de punere în aplicare a unui plan de organizare a unui grup infracțional materializată în planificarea acțiunii și contactarea unor persoane în scopul de a le convinge să facă parte din acel grup care are drept scop săvârșirea de infracțiuni.

Constituirea unui grup infracțional organizat presupune intrarea în acel grup, respectiv asocierea cu alți membri ai grupului cu intenția de a fi membru al grupului și de a săvârși infracțiuni.

 
Aderarea la grupul infracțional organizat presupune intrarea în grupul constituit, ca membru al acestuia. Aderarea poate fi expresă sau tacită, în acest din urmă caz rezultând din activitatea desfășurată ca membru de fapt al grupului infracțional organizat.  Va trebui să se probeze însă aderarea efectivă a persoanei respective la asociere și nu doar simpla intenție de a adera.

Sprijinirea sub orice formă a unui grup infracțional organizat presupune ajutorul dat grupului în perioada existenței acestuia și se poate materializa sub diferite forme cum ar fi contribuția prin care se favorizează activitatea grupului, ajutorul material ori moral (furnizarea de informații, ajutor financiar).

Cauze de nepedepsire: nu se pedepsesc persoanele care au comis faptele arătate mai sus dacă denunţă autorităţilor grupul infracţional organizat, înainte ca acesta să fi fost descoperit şi să se fi început săvârşirea vreuneia dintre infracţiunile care intră în scopul grupului.

Cauze de reducere a pedepsei: dacă persoana care a săvârşit una dintre aceste fapte înlesneşte, în cursul urmăririi penale, aflarea adevărului şi tragerea la răspundere penală a unuia sau mai multor membri ai unui grup infracţional organizat, limitele speciale ale pedepsei se reduc la jumătate.

Cerinţele esențiale pentru existența infracțiunii: este necesar un număr minim de 3 persoane, o disciplină internă a grupului, subordonare ierarhică, reguli privind sarcinile membrilor grupului, coordonarea acțiunilor, o anumită durată în care acționează grupul infracțional, obținerea de beneficii financiare sau materiale. 
Dacă cerințele esențiale mai sus aratate nu sunt întrunite nu suntem în prezența unui grup infracțional organizat ci, posibil a unei participații penale, a unui grup format ocazional în scopul comiterii de infracțiuni. Aceasta presupune că grupul respectiv desfășoară o activitate pe o perioadă de timp nesemnificativă, fără continuitate, membrii săi nu au roluri determinate, nu există o coordonare a acțiunilor.

 
În acest sens, Înalta Curte de Casație și Justiție a stabilit că, dacă din ansamblul probelor administrate în cauză nu rezultă existența unei structuri organizate, care acționează coordonat, după reguli bine stabilite, inițiată sau constituită de inculpați ori la care aceștia să fi aderat ori pe care să o fi sprijinit și în cadrul căreia fiecare inculpat să aibă un rol prestabilit, în sarcina inculpaților judecați pentru comiterea infracțiunilor privind traficul de droguri nu se poate reţine și săvârșirea infracțiunii examinate.

 Sancționarea participantilor la săvârșirea infracțiunii‑scop în cazul pluralității constituite: - săvârșirea unei infracțiuni care intră în programul asocierii atrage inevitabil răspunderea penală a membrilor organizației care au participat la infracțiunea respectivă.
Pe langă pedeapsa privativă de libertate aplicată persoanelor care săvârșesc infracțiuni de tipul crimei organizate, legea penală pre​vede și dispoziții privitoare la confiscarea specială a bunurilor prove​nite din infracțiuni, ca măsură de siguranță. De asemenea, sunt con​fiscate bunurile care au servit sau au fost destinate să fie folosite la săvârșirea infracțiunii. Condiția esențială pentru aplicarea acestei sancțiuni de către instanță este aceea ca vinovăția penală a acestora să fi fost dovedită în timpul procesului penal.

ASPECTE DE DREPT COMPARAT

În sistemele de drept penal ale statelor membre ale Uniunii Europene a existat şi există o preocupare legislativă constantă în combaterea crimei organizate, prin incriminarea diverselor forme de asociere infracţională
.
AUSTRIA

Asocierea între două sau mai multe persoane pentru a savârși infracțiuni grave (cum ar fi tălhârii, răpiri de persoane în scop de șantaj, omucideri) este sancționată de art.278 din Codul penal chiar dacă infracțiunea ce intră în scopul înțelegerii nu a fost încă comisă, iar art.278a C.pen se referă la organizația criminală
. După trecerea la executarea infracțiunii ‑ scop se va aplica doar pedeapsa prevazută de lege pentru această infracțiune, nefiind incidente regulile concursului de infracțiuni ci principiul ab​sorbției.

BELGIA

În legislaţia penală belgiană se folosesc mai multe expresii (bandă, bandă armată, asociaţie, organizaţie criminală, infracţiune teroristă, grup terorist), care în principiu, se referă la grupul infracţional organizat.

Infracțiunea de asociere în vederea săvârșirii de infracțiuni este reglementată în Titlul VI, intitulat Crime și delicate contra ordinii publice, alături de organizația criminală (art.324 bis C.pen), în cuprinsul art.322-324 C.pen. belgian.

Potrivit art.322 C.pen, orice asociaţie constituită în scopul de a atenta la persoane sau la proprietăţi reprezintă o infracțiune sau un delict care există prin simplul fapt al organizării bandei/grupării. 

Art.324bis C.pen. prevede: constituie o organizaţie criminală asocierea constituită din mai mult de 2 persoane, cu stabilitate în timp, în vederea comiterii de crime, delicte care sunt pedepsite cu închisoare de 3 ani sau cu o pedeapsă mai gravă, pentru a obţine direct sau indirect avantaje patrimoniale.  
Codul penal belgian incriminează distinct participația extranee la asocierea infracțională și ajutorul acordat bandei. Astfel, conform art.324 C.pen, dobândește calitatea de participant persoana care, în mod conștient și voluntar, procură asocierii arme, muniții, instrumente în vederea comiterii de infracțiuni, cazare sau spații pentru întruniri. 

Obiectivul organizației criminale este dobândirea unor avantaje patrimoniale directe sau indirect, pe când asocierea în vederea săvârșirii de infracțiuni are drept scop săvârșirea de infracțiuni contra persoanei și a proprietății.  
Răspunderea penală pentru infracțiunea de asociere este atrasă indiferent de contribuția material sau morală la comiterea infracțiunii scop, în virtutea calității de participant la asociere și a imputabilității indirect a infracțiunilor comise de alți participanți.

Astfel, sub regim sancționator, art.323 C.pen prevede că: în cazul în care asocierea are drept scop săvârșirea de infracțiuni pentru care legea prevede pedeapsa detențiunii pe viață sau închisoarea între 10 și 15 ani, instigatorii, conducătorii asocierii vor fi pedepsiți cu închisoare între 5 și 10 ani. Pedeapsa va fi cuprinsă între 2 și 5 ani în cazul în care asocierea a fost constituită pentru a comite alte infracțiuni, iar în cazul în care asocierea a fost constituită pentru a comite delicate, pedeapsa va fi cuprinsă între 6 luni și 3 ani de închisoare.

Legiuitorul belgian reglementează în cuprinsul art.326 C.pen, o cauză de nepedepsire, în cazul acelor persoane care se fac vinovate de comiterea infracțiunii de asociere la organizație criminală, dar care au o contribuție semnificativă, anterioară intervenției autorităților, la dezvăluirea identității organizației, precum și a identității conducătorilor grupării.

CROAȚIA

Art.152 C. pen. sanctionează cu pedeapsa închisorii până la 5 ani înțelegerea unor persoane pentru săvârși​rea unei infracțiuni dacă fapta nu a fost comisă, iar alin.2 al aceluiași articol, sancționează fapta de a intra într-un parteneriat criminal (grup sau bandă organizată), în aceleași condiții de tratament juridic. 

De asemenea, în partea generală, art.89 C. pen.
 definește grupul organizat alin.22 si o formă de asociere - alin.23 - numi​tă “organizarea unui grup criminal” în care organizatorul răspunde penal în calitate de autor pentru toate infracțiunile săvârșite de coparticipanți în vederea transpunerii în viață a scopurilor grupului cu condiția să cunoască faptul că acestea s-au săvârșit.
FRANȚA

În dreptul penal francez, criminalitatea organizată este incriminată în forma tradiţională a infracţiunii de asociere în vederea săvârşirii de infracţiuni şi agravantă - de săvârşire de infracţiuni în bandă organizată
.

Cu referire la definirea asocierii în vederea comiterii de infracţiuni, în doctrina franceză
 se arată că denumim astfel „orice reuniune de indivizi organizată ierarhic şi care are ca scop atacarea persoanelor sau a proprietăţii private”
.

Asocierea în vederea săvârşirii de infracţiuni, prevăzută de art. 450-1 Cod penal francez 
, este o normă de drept penal special, ce incriminează asocierea în vederea săvârşirii de crime sau delicte pentru care legea prevede pedeapsa închisorii de minim 5 ani sau, în forma agravată, de 10 ani, în timp ce banda organizată este prevăzută ca fiind o circumstanţă agravantă, respectiv o dispoziţie de drept penal general, prevăzută de art. 132-71 Cod pen. fr., aplicabilă în cazul comiterii oricăror infracţiuni.

În situaţia în care infracţiunea scop este pedepsită cu închisoarea de minim 5 ani, participarea la asociere este sancţionată cu pedeapsa închisorii de 5 ani şi amendă în cuantum de 75.000 euro, pedepsele fiind cumulative. În cazul în care infracţiunile scop sunt crime sau delicte pentru care legea prevede pedeapsa închisorii mai mare de 10 ani, participarea la asociere este sancţionată cu pedeapsa închisorii de 10 ani şi cu amendă în cuantum de 150.000 euro [art. 450-1 alin. (2) Cod penal fr.]. Se menţine cauza de impunitate pentru persoanele care denunţă asocierea înaintea oricărei urmăriri sau ajută la identificarea altor participanţi la asociere (art. 450-2 Cod penal fr.). Pe lângă pedepsele principale, membrilor grupării li se aplică şi pedepse complementare prevăzute de art. 450-3 Cod pen. fr.

Codul penal francez prevede în mod expres răspunderea persoanei juridice în cazul comiterii infracţiunii de asociere în vederea săvârşirii de infracţiuni (art. 450-4 C. pen. fr.). Persoanelor fizice sau juridice vinovate de săvârşirea infracţiunii de asociere în vederea săvârşirii de infracţiuni li se aplică şi pedeapsa complementară a confiscării, în tot sau în parte, a bunurilor, cu excepţia celor dobândite în mod licit (art. 450-5 Cod pen. fr.).

Banda organizată

În Codul penal francez săvârşirea unei infracţiuni în banda organizată constituie o circumstanţă agravantă generală şi este descrisă în cuprinsul art.132-71.

Conform art.132-71 Cod penal, „constituie bandă organizată în sensul legii orice grupare formată sau orice înţelegere stabilită în vederea pregătirii, prin unul sau mai multe acte materiale caracteristice, a uneia sau mai multor infracţiuni”. Banda organizată, asemenea asocierii, sancţionează pregătirea colectivă a uneia sau mai multor infracţiuni, fără nicio limită de pedeapsă a infracţiunii scop.

Doctrina penală califică drept bandă organizată un grup de cel puţin 3 persoane constituit în scopul comiterii de infracţiuni
. Cu toate că circumstanţa agravantă a comiterii infracţiunilor în bandă organizată poate fi reţinută în cazul oricăror infracţiuni, implicaţiile reţinerii acestei agravante sunt mai semnificative pe plan procesual penal. În cazul infracţiunilor comise în forma bandei organizate, Titlul 25 din Codul de procedură penală francez, referitor la procedura aplicabilă criminalităţii şi delincvenţei organizate, în cuprinsul art.706-73 Cod procedură penală fr., permite folosirea tehnicilor de investigare proactivă.

Între infracţiunile comise cu circumstanţa agravantă a bandei organizate, regăsim omorul, tortura şi tratamentele inumane, producerea sau fabricarea ilegală de stupefiante, importul sau exportul de stupefiante, răpirea sau sechestrarea de persoane, traficul de fiinţe umane, proxenetismul, exploatarea cerşetoriei, coruperea de minori, înregistrarea sau transmiterea unei imagini pornografice a unui minor, furtul, tâlhăria, înşelăciune, distrugere, transport, deţinerea sau punerea în circulaţie de monede falsificate sau contrafăcute, evaziune, tăinuire, spălare de bani, delicte în materie de arme, delicte privitoare la intrarea, circulaţia sau sejurul ilegal al unui străin pe teritoriul Franţei, pariuri clandestine la cursele de cai, organizarea de jocuri de noroc, importul, fabricarea sau punerea la dispoziţie de jocuri de noroc, contrabanda, importul sau exploatarea de mărfuri periculoase pentru sănătate, moralitate sau siguranţă publică.

Legiuitorul francez a preferat, în lipsa unei definiţii a grupului infracţional organizat, să prevadă expres infracţiunile în cazul cărora se poate recurge la mijloacele anchetei proactive (supravegherea, infiltrarea agenţilor acoperiţi, percheziţiile, interceptarea corespondenţei şi a convorbirilor telefonice, înregistrările audio-video). Cu toate acestea, art.706-74 C. pr. pen. fr. prevede posibilitatea extinderii procedurilor de excepţie ale anchetei proactive şi în cazul infracţiunii de asociere în vederea săvârşirii de infracţiuni în forma sa agravată [art. 450-1 alin. (2) C. pen. fr.]
. 
Obiectivul urmărit prin această dispoziţie derogatorie este acela de a permite anchetatorilor să investigheze toate ramificaţiile structurilor criminale, respectiv ale infracţiunilor conexe celor expres prevăzute de lege.

Infracţiunile comise de grupările infracţionale sunt infracţiuni grave, iar gravitatea faptei este circumscrisă, în cazul asocierii, de minimul de pedeapsă prevăzut pentru infracţiunea scop.

Atât în cazul comiterii infracţiunilor grave în forma bandei organizate, cât şi în cazul asocierii în vederea săvârşirii de infracţiuni, legea procesual penală franceză
 permite folosirea tehnicilor speciale de investigare a criminalităţii organizate.

FINLANDA

Potrivit Capitolului 17 din Codul penal intitulat „Infracţiuni contra ordinii publice (563/1998)”, Secţiunea 1a, „Participarea la activitatea unei organizaţii infracţionale (142/2003)”, prin organizaţie infracţională se înţelege: 

(1) O persoană care: 
1. înfiinţează sau organizează un grup infracţional ori recrutează sau încearcă să recruteze persoane pentru organizaţia respectivă, 

2. dotează o astfel de organizaţie cu explozibili, arme, muniţie, substanţe sau bunuri destinate producerii acestora sau alte obiecte sau substanţe periculoase, 

3. organizează sau încearcă să organizeze sau asigură instruirea unei organizaţii infracţionale pentru desfăşurarea de activităţi infracţionale,

 4. obţine sau încearcă să obţină pentru o organizaţie infracţională sau oferă acesteia spaţiul sau alte dotări necesare ori mijloace de transport sau alte echipamente foarte importante pentru organizaţie,

5. oferă sau acumulează, direct sau indirect, valori destinate finanţării activităţilor infracţionale ale organizaţiei, 

6. administrează situaţii financiare importante pentru organizaţie sau oferă consiliere financiară sau juridică de o importanţă deosebită pentru activitatea organizaţiei infracţionale, sau 

7. comite o infracţiune menţionată la capitolul 32, secţiunea 1(2)(1) sau 1(2)(2), participă la activităţile unei organizaţii infracţionale menite să comită una sau mai multe infracţiuni pentru care pedeapsa maximă legală este închisoare pe o perioadă mai mare de 4 ani, sau una sau mai multe infracţiuni dintre infracţiunile enumerate la capitolul 11, secţiunea 8, şi dacă infracţiunea respectivă sau o tentativă a acesteia pedepsită prin lege a fost comisă, va fi condamnată pentru participare la activitatea unei organizaţii infracţionale, la plata unei amenzi sau la o pedeapsă cu închisoare de până la 2 ani. 

(2) Prevederile de mai sus de la sub-secţiunea 1 (6) privind consilierea juridică nu se aplică în cazul îndeplinirii îndatoririlor de consilier sau reprezentant juridic legat de ancheta preliminară sau de procedurile în instanţă privind o infracţiune sau punerea în aplicare a unei sentinţe. 

(3) Prevederile de la sub-secţiunea 1 nu se aplică dacă legea prevede o altă pedeapsă la fel de aspră sau mai aspră pentru fapta respectivă. 

(4) Organizaţia infracţională este definită ca o asociere structurată, formată de-a lungul unei perioade de timp, din cel puţin trei persoane ce acţionează de comun acord pentru comiterea infracţiunilor intenţionate la sub-secţiunea 1.

Din prevederile Codului penal finlandez reiese clar că organizaţia infracţională aşa cum este prevăzută în secţiunea 1a păstrează în conţinutul său elementele grupului infracţional organizat, prevăzut în art. 2 din Convenţia Națiunilor Unite de la Palermo împotriva criminalității transnaționale organizate (decembrie 2000).

GERMANIA 
Art.129 C. pen german
 se referă strict la infracţiunile legate de crima organizată, menţionând că: „cel care pune bazele asocierii al cărei scop este comiterea de infracțiuni, cel care are calitatea de membru al unei astfel de asocieri, recrutează membri sau susținători sau oferă ajutor asocierii va fi sancționat cu pedeapsa închisorii de 5 ani sau amendă”
.

Conform alin.2 al aceluiași articol, dispozițiile alin.1 nu sunt incidente în următoarele situații:

· organizația este un partid politic care nu a fost declarat ilegal de către Curtea Constituțională Federală;

· comiterea de infracțiuni reprezintă un scop sedundar al asocierii;

· scopurile și activitățile organizației se referă la art.84-87 C.pen.

 Constituirea unei asocieri este apreciată în dreptul penal german ca fiind o infracțiune de pericol abstract și incriminată în considerarea pericolului generat de dinamica unei voințe comune a mai multor persoane, precum și de efectul grupului exercitat asupra colectivității.

Conform doctrinei penale germane
, organizaţia trebuie să cuprindă cel puţin 3 membri, să desfăşoare o activitate criminală continuă, fiecare membru să se supună voinţei asociaţiei, să existe o legătură între aceştia, o parte din cartierul general să se afle în Germania.

Tot în acest sens, doctrina germană defineşte crima organizată astfel: „comiterea cu intenţie a unor infracţiuni în scopul obţinerii de profit şi putere, de două sau mai multe persoane, ce colaborează pentru o perioadă de timp prelungită sau nedefinită, îndeplinind sarcini dinainte stabilite prin folosirea unor structuri comerciale sau similare celor de afaceri, prin folosirea violenţei sau a altor mijloace de intimidare, ori prin exercitarea unor influenţe asupra politicienilor, administraţiei publice, autorităţilor judiciare sau economice”. 
 În situaţia infracţiunilor grave (omucideri, răpiri, luări de ostateci etc.) prevăzute separat în Codul penal sau în legi speciale, comiterea lor de către organizaţie/bandă organizată constituie circumstanţă agravantă şi este pedepsită mai sever. 

Legiuitorul german distinge în cadrul asocierii 4 forme de participare: fondarea unei asocieri, participarea la asociere, recrutarea de membri sau susținători, precum și furnizarea de ajutor asocierii. Limitele de pedeapsă în cazul tuturor acestor forme de participare sunt aceleași respectiv pedeapsa cu închisoarea de 5 ani sau mai mare ori amenda. Deținerea calității de conducător sau instigator este analizată distinct doar în privința regimului sancționator, care nu va fi unul alternativ, pedeapsa fiind doar închisoarea între 6 luni și 5 ani.

Potrivit art.129 alin.3 Cod penal, instanța poate renunța la pedepsirea participanților a căror contribuție și vinovăție sunt minore. Totodată, conform art.129 alin. 4 Cod penal, instanța are posibilitatea de a reduce pedeapsa după propria apreciere sau să renunțe la aplicarea unei pedepse dacă autorul infracțiunii contribuie la destrămarea organizației sau împiedică comiterea infracțiunea scop prin denunțarea programului infracțional.

GRECIA

În art.220 Cod penal
, intitulat „Formarea de grupuri infracționale”, se prevede: 
a) Orice persoană care se înţelege cu o altă pentru comiterea unei anumite infracţiuni sau se alătura altora pentru comiterea mai multor infracţiuni nespecificate încă, va fi pedepsită cu închisoarea de la 2 la 6 ani;
 b) Orice persoană care se înţelege cu o altă sau se alătură alteia pentru comiterea uneia sau mai multor infracţiuni, va fi pedepsită cu închisoarea de la 1 la 3 ani; 

De asemenea, conform art. 221 Cod penal: făptuitorul va fi exonerat de pedeapsa prevăzută la articolul precedent dacă prin informarea autorităţilor face posibilă împiedicarea producerii infracţiunii
.
ITALIA

Legislaţia italiană nu conţine definiţia „criminalităţii organizate”
, chiar dacă, din complexul normativ penal, atât cel substanţial cât şi cel procesual, se pot individualiza trei categorii de criminalitate organizată: • mafiotă incriminată în art. 51 alin.3 bis din Codul penal; • eversivă (asocierea cu scop terorist sau de eversiune - art. 270 bis Cod penal); • comună (asocierea pentru comiterea de infracţiuni – art. 416 Cod penal). Noţiunea de „criminalitate organizată” a început să fie folosită în Italia la jumătatea anilor `70, când odată cu explozia fenomenului de sechestrări de persoane şi cu apariţia terorismului, s-au introdus modificări legislative, făcându-se diferenţa dintre criminalitatea „individuală” şi „criminalitatea organizată”
.

Codul penal italian prevede, în partea specială, la capitolul „Delicte contra ordinii publice”, două articole care definesc cele două forme de asociaţii: - asociaţii în vederea comiterii de infracţiuni (assiazione per delinquere), art.416 şi - asociaţiile de tip mafiot (associazione di tipo mafioso), art.416 bis. Primul articol menţine o legătură istorică cu Codul penal anterior, ca urmare a influenţei şcolii pozitiviste prin care se introduce noţiunea de „pericol social” pentru activităţile infracţionale comise de indivizi izolaţi sau în asociere. Al doilea articol a fost introdus după promulgarea în 1975 a Legii controlului organizaţiilor criminale (Mafia şi Cosa Nostra din America).

Art. 416 bis din Codul penal stipulează că: - oricine devine membru al unei asociaţii de tip mafiot compusă din trei sau mai multe persoane, va fi pedepsit cu închisoare de la 3 la 6 ani; - oricine promovează, conduce sau organizează o astfel de asociere va fi, nu numai pentru acest act, pedepsit cu închisoare de la 4 la 9 ani; - asociaţia va fi considerată de tip mafiot, când membrii acesteia folosesc forţa sau intimidarea asociaţilor, constrângerea sau legea tăcerii (omerta) pentru comiterea de infracţiuni şi încercă să dobândească direct sau indirect controlul unor activităţi economice, prin funcţiile de conducere pe care le îndeplinesc, concesiuni, autorizări, contracte sau servicii publice, pentru realizarea de profituri sau foloase necuvenite pentru ei sau pentru alţii, împiedicarea exprimării libere a votului sau cumpărarea de voturi pentru ei sau pentru alţii în timpul alegerilor; - dacă asociaţia devine paramilitară, sancţiunea închisorii creşte până la 15 ani. Asocierea va fi considerată paramilitară atunci când membrii deţin sau dispun de arme şi substanţe explozive, sau când şi le procură în vederea atingerii scopurilor ilicite ale organizaţiei. 
Se admite posibilitatea ca unei pluralități constituite să i se alăture și o plu​ralitate ocazională de infractori. În acest caz suntem în fața unei participații exterioare la infracțiunea de asociere de tipul crimei organizate. Astfel, în această materie, teza posibilității de a configura “concursul extern” la infracțiunile de asociere pentru săvârșirea de infracțiuni (art.416 Cod penal it.) și asocierea de tip mafiot (art.416 bis Cod penal it.) este formulată de jurisprudența italiană
: “Cu privire la (infracțiunea) de asociere pentru săvârșirea de infracțiuni, întrucât prezintă relevanță conduita individuală, este nece​sară existența pactum sceleris cu referire la organizația criminală și affectio societatis cu privire la conștiința și voința subiectului de a face parte dintr‑o asociație interzisă. Este pedepsibil ca membru al organizației acela care prestează adeziunea și contribuie la activi​tatea organizației chiar și pentru o perioadă limitată de timp. În practica instanțelor italiene s-a decis că „răspunde cu titlu de participant extern la fapta asociativă subiectul care, nefăcând parte din structura de bază a organizației, s‑a limitat la prestații ocazionale cu semnificație cauzală pentru realizarea scopului aces​teia, ori pentru menținerea structurii asociative, fiind conștient de existența structurii asociative și de contribuția sa în favoarea acesteia”
.
Ajutorul dat unei asociații criminale de către o persoană care nu face parte din organizație, poate să se înfățișeze ca un act care face parte din activitatea curentă a celui care sprijină asociația (de exemplu: avocatul care dă consultații, comerciantul care furnizează alimente, medicul care tratează pe un membru al organizației, etc.). Asemenea forme de sprijinire, chiar având cunoștință că ajuta o organizație criminală, nu ar putea atrage răspunderea penală a celor în cauză, deoarece ei nu și-au depășit atribuțiile curente și îndatoririle pe care le au față de orice persoană care li se adresează.  
De asemenea, legislația penală italiană cuprinde dispoziții privind măsurile de siguranță susceptibile a fi luate contra asociațiilor criminale. Astfel, dacă s-a probat calitatea de membru într-o asociație criminală a unui infractor, acestuia i se aplică, alături de alte pedepse, sancțiunea incapacității contractuale în raport cu administrația publică (art.32 quarter, Cod penal italian modificat prin art.20 si 21 din Legea 55/1990), interdicția de a obține licenţe, autori​zații și concesiuni publice, precum și revocarea celor obținute anterior (art.3 din Legea 55/1990 și art.20 din Legea 203/1991); Dacă nu s-a probat pe deplin calitatea de membru într-o asociație de tip criminal, dar suspiciunile de apartenență la aceasta nu au fost înlăturate pe parcursul procesului penal, infractorului i se poate aplica măsura de siguranță a interzicerii de a se afla în anumite localități sau de a părăsi o anumită localitate.

OLANDA 
Sistemul penal olandez cuprinde prevederi pe linia combaterii crimei organizate
, atât în Codul penal, cât şi în legi special
. În acest sens Codul penal olandez, prevede în art.140 următoarele: a) participarea într-o organizaţie care intenţionează să comită delicte va fi pedepsită cu închisoare de maximum 5 ani sau o amendă de categoria 4; b) participarea la funcţionarea continuă a unei persoane juridice care a fost declarată irevocabil ilegală şi de aceea dizolvată va fi pedepsită cu închisoare de maxim un an sau amendă categoria 3; c) referitor la fondatori sau manageri, termenele de închisoare pot creşte cu o treime. Incriminarea este autonomă şi nu are în vedere participarea într-o organizaţie în scopul comiterii anumitor infracţiuni. 

Potrivit doctrinei penale olandeze, infracţiunea prevăzută de art.140 din Codul penal este o infracţiune primară, iar faptele de crimă organizată prevăzute în legile speciale care incriminează traficul de droguri, de arme şi muniţii, frauda fiscală şi vamală, spălarea banilor, sunt infracţiuni secundare, fără a se face referire la forme de organizare, în planul crimei organizate.

 Deşi legiuitorul nu face precizări privind „organizaţia” în doctrina penală olandeză sunt evidenţiate caracteristicile acesteia: - structura grupului este ierarhică, având lideri şi subordonaţi cu sarcini stabilite; grupul are un sistem de sancţiuni interne pentru păstrarea ordinii în organizaţii; - grupul investeşte în înalta securitate; - întreprinderile cu activitate corectă sunt folosite ca paravane; - principalii membri lucrează împreună de cel puţin 3 ani; - grupul foloseşte sancţiuni extreme în cazul intruşilor.

PORTUGALIA

Potrivit art.299§ Cod penal
, prin „asociere infracţională” se înţelege:

(1 )Cel care promovează sau pune bazele unui grup, unei organizaţii sau asociaţii al cărei scop sau activitate este îndreptată spre comiterea de infracţiuni este pedepsit cu închisoare de la 1 la 5 ani.

 (2) Primeşte aceeaşi pedeapsă cel care face parte din astfel de grupuri, organizaţii sau asociaţii sau care le sprijină prin furnizarea de arme, muniţii, instrumente de crimă, pază sau locuri pentru reuniuni, sau orice fel de ajutor pentru recrutarea de noi elemente. 

(3) Cel care este șeful sau care conduce grupurile, asociaţiile sau organizaţiile menţionate la alineatele anterioare, se pedepsește cu închisoare de 2 la 8 ani. 
(4) Pedepsele menţionate pot fi în mod special atenuate sau suspendate dacă autorul împiedică sau depune eforturi serioase de a împiedica menţinerea grupurilor, asociaţiilor sau organizaţiilor, sau aduce la cunoştinţa autorităţilor existenţa lor, astfel încât să se poată evita comiterea de infracţiuni.

Legiuitorul portughez are în vedere trei modalităţi de pluralitate constituită: grupul, organizaţia şi asociaţia infracţională. Elementul material al laturii obiective a infracţiunii de asociere infracţională se realizează doar prin acţiuni, fapta analizată fiind o infracţiune comisivă prin acţiune. 

Din punct de vedere al înfăptuirii laturii obiective această infracţiune are un conţinut alternativ, putând fi săvârşită prin oricare dintre acţiunile descrise. Cele două acţiuni alternative (a promova sau a pune bazele unui grup, unei organizaţii sau asociaţii) trebuie să aibă ca scop comiterea de infracţiuni.

Asocierea infracţională trebuie privită ca având o structură ierarhică prestabilită, o ierarhizare, o subordonare şi o disciplină strictă a membrilor săi. De altfel, alin.(3) din dispoziţia invocată prevede clar existenţa unui şef, a uneia sau a unor persoane care conduc grupurile, organizaţiile sau asociaţiile
.

În textul legii portugheze nu s-a prevăzut ca asociaţia infracţională să fie formată din trei sau mai multe persoane dar, această omisiune nu este lăsată pe seama doctrinei ori a jurisprudenţei, ci dimpotrivă – ceea ce este de apreciat – în dispoziţia art. 300§ alin.(2) se arată că se consideră grup, organizaţie sau asociaţie teroristă „gruparea a două sau a mai multor persoane care, acţionând de comun acord, vizează prejudicierea integrităţii sau independenţei naţionale, împiedică, modifică sau distruge funcţionarea instituţiilor Statului prevăzute în Constituţie, forţează autoritatea publică să comită sau să se abţină de la a comite sau să tolereze comiterea unei fapte, sau intimidează anumite persoane, grup de persoane sau populaţia în general, prin săvârşirea de infracţiuni: a) împotriva vieţii, integrităţii fizice sau libertăţii persoanelor; b) împotriva siguranţei transporturilor şi comunicaţiilor, inclusiv cele telegrafice, telefonice, de radio sau de televiziune; c) producerea frauduloasă a unui pericol comun prin incendiere, eliberarea de substanţe radioactive sau de gaze toxice sau asfixiante, inundaţie sau avalanșă, distrugerea unei construcţii, contaminarea alimentelor şi apelor destinate consumului uman sau răspândirea de boli vătămătoare plantelor sau animalelor; d) de sabotaj; e) care implică folosirea energiei nucleare, arme de foc, substanţe sau dispozitive explozive, mijloace incendiare de orice natură, pachete sau scrisori capcană. Persoana care este șeful grupului sau conduce grupul, organizaţia sau asociaţia teroristă este pedepsită cu închisoare de la 10 la 15 ani. 
Aşadar, legiuitorul portughez defineşte în cadrul aceluiaşi conţinut şi prin aceleaşi elemente, toate cele 3 forme ale asocierii infracţionale nelăsând loc la interpretări, opinii sau orice alte aprecieri cu privire la înţelesul expresiilor şi termenilor folosiţi în Codul penal. Dacă în conţinutul alin.(1) al art.299§ Cod penal se prevăd două modalităţi normative de realizare a elementului material, respectiv cea de promovare şi cea referitoare la a pune bazele unui grup, unei organizaţii sau asociaţii, la forma asimilată [în alin. (2)] mai sunt prevăzute încă două modalităţi şi anume, acţiunea de a face parte din astfel de entităţi şi cea de a le sprijini prin furnizarea de arme, muniţii, instrumente de crimă, pază sau locuri pentru reuniuni sau orice fel de ajutor pentru recrutarea de noi elemente.

Prin dispoziţia art.300§ Cod pen. este incriminată „organizaţia teroristă” prevăzându-se că: 
(1) Cel care promovează sau pune bazele unui grup, organizaţii sau asociaţii teroriste, aderă la ele sau le sprijină, este pedepsit cu închisoare de la 5 la 15 ani. 
(2) Se consideră grup, organizaţie sau asociaţie teroristă gruparea a două sau mai multor persoane care, acţionând de comun acord, vizează prejudicierea integrităţii sau independenţei naţionale, împiedică, modifică sau distruge funcţionarea instituţiilor Statului prevăzute în Constituţie, forţează autoritatea publică să comită, să se abţină de la a comite sau să tolereze comiterea unei fapte, sau intimidează anumite persoane, grup de persoane sau populaţie în general prin săvârşirea infracţiunii: a) împotriva vieţii, integrităţii fizice sau libertăţii persoanelor; b) împotriva siguranţei transporturilor şi comunicaţiilor, inclusiv cele telegrafice, telefonice, de radio sau de televiziune; c) producerea frauduloasă a unui pericol comun prin incendiere, eliberarea de substanţe radioactive sau de gaze toxice sau asfixiante, inundaţie sau avalanșă, distrugerea unei construcţii, contaminarea alimentelor şi apelor destinate consumului uman sau răspândirea de boli vătămătoare plantelor sau animalelor; d) de sabotaj; e) care implică folosirea de energie nucleară, arme de foc, substanţe sau dispozitive explozive, mijloace de incendiere de orice natură, pachete sau scrisori capcană. 
(3) Cel care este șeful sau conduce grupul, organizaţia sau asociaţia teroristă este pedepsit cu închisoare de la 10 la 15 ani. 
(4) Când un grup, o organizaţie sau asociaţie sau persoanele menţionate la alin. (1) sau (3) posedă oricare dintre mijloacele indicate la alin. (2) lit. e), limitele minime şi maxime ale pedepsei sunt agravate cu o treime. (5) Cel care comite actele pregătitoare constituirii grupului, organizaţiei sau asociaţiei teroriste este pedepsit cu închisoare de la 1 la 8 ani.

SPANIA
Ratificarea Convenției de la Palermo și a Deciziei-cadru 2008/841/JAI a Consiliului Uniunii Europene au determinat legiutorul spaniol să incrimineze alături de asocierea în vederea săvârșirii de infracțiuni și alte asocieri infracționale
.

Astfel, prin Legea nr.5/2010
, au fost introduse în Codul penal spaniol art.570 bis noțiunea de organizație criminală și art.570 ter - noțiunea de grup criminal, alături de infracțiunea de asociere în vederea săvârșirii de infracțiuni. 
Art.570 bis Cod penal definește organizația criminală ca fiind grupul format din mai mult de 2 persoane, cu caracter stabil și care într-o manieră concertată și coordonată, și-au împărțit sarcinile și funcțiile în scopul de a comite infracțiuni grave, precum și comiterea repetată de alte infracțiuni.

În cazul organizației criminale, subiect activ al infracțiunii nu este doar organizatorul, conducătorul, finanțatorul sau autorul infracțiunii scop, ci și persoana care, cunoscând faptul că face parte dintr-o astfel de organizație, este conștientă de faptul că prin prezența sa ori prin fapta sa ajută organizația la menținerea structurii organizatorice.

În privința regimului sancționator, art.570 bis Cod penal prevede că: cel care promovează, constituie, organizează, coordonează sau conduce o organizație criminală va fi pedepsit cu pedeapsa închisorii între 4 și 8 ani, dacă are ca scop comiterea de infracțiuni grave și cu pedeapsa închisorii între 3 și 6 ani în celelalte cazuri. Totodată, cel care participă activ la menținerea organizației face parte din ea sau o susține economic ori în orice alt mod va fi pedepsit cu închisoarea cuprinsă între 2 și 5 ani, dacă are ca scop comiterea de infracțiuni grave și cu pedeapsa închisorii între 1 și 3 ani în celelalte cazuri.

Conform alin.2 al aceluiași articol, pedepsele prevăzute în alin.1 vor fi majorate, fiind aplicate spre maximul special, în situația în cazul în care organizația: a) este formată dintr-un număr mare de persoane; b) dispune de arme și instrumente periculoase, c) dispune de instrumente tehnice avansate de comunicații și transport care ajută la comiterea infracțiunilor și la sustragerea vinovaților.

În ce privește grupul organizat, art.570 ter Cod penal stipulează că: prin grup infracțional organizat se înțelege asocierea a 2 sau mai multor persoane care, fără a îndeplini condițiile de la art.570 bis Cod penal, are drept scop comiterea concertată de infracțiuni sau comiterea concertată și continuă de contravenții. Numărul de membrii se apreciază nu la data comiterii infracțiunii, ci la data conceperii planului delictual.

Diferența între organizația criminală și grupul criminal constă în structura organizatorică a grupării, mai precis organizația criminală se caracterizează prin stabilitate și ierarhizare a funcțiilor și atribuțiilor, în timp ce grupul criminal organizat are un caracter tranzitoriu, iar între membrii grupului nu există un raport de subordonare ierarhică. 
Referitor la regimul sancționator, cel care constituie, finanțează sau face parte dintr-un grup infracțional organizat va fi pedepsit, în funcție de scopul asocierii: a) dacă este vorba de una sau mai multe infracțiuni grave prevăzute de art.570 bis, alin.3 C.pen respectiv infracțiuni contra vieții, integrității corporale și libertății persoanei, cu pedeapsa închisorii între 2-4 ani, iar dacă este vorba de infracțiuni mai puțin grave, cu pedeapsa închisorii între 1-3 ani; b) cu pedeapsa închisorii cuprinsă între 6 luni și 2 ani, dacă finalitatea grupării este comiterea altor infracțiuni grave. În privința circumstanțelor agravante, acestea sunt identice cu cele prevăzute în cazul organizației criminale.

Infracțiunea de asociere în vederea săvârșirii de infracțiuni a fost introdusă în Codul penal spaniol prin Legea nr.10/1995 în Titlul III, Cap.IV – Infracțiuni privitoare la exercitarea drepturilor fundamentale și a libertăților publice, în art.515 alin.1 C.pen alături de alte reglementări privitoare la asocierilor ilicite.

Conform art.515 alin.2 C.pen., asocierea capătă caracter ilicit atunci când are ca scop comiterea de infracțiuni sau după constituirea acesteia, instigarea la comiterea de infracțiuni. Tot în acest sens, alin.3 al aceluiași articol prevede că asocierea este ilicită în cazul în care aceasta, deși are scop licit, folosește mijloace precum violența sau constrângerea.

De asemenea, doctrina spaniolă apreciază că norma prevăzută la art.515 C.pen
 reclamă trei cerințe esențiale: pluralitate de persoane (minim 3 persoane), structură organizatorică, stabilitate.

Sub aspect sancționator, legiuitorul spaniol distinge între formele de participație, astfel că membrii, conducătorii asocierii vor fi pedepsiți cu pedeapsa închisorii cuprinsă între 2 și 4 ani și amendă, care va fi plătită într-un interval de 12-24 de luni și interdicția dreptului de a ocupa o funcție publică  pe o perioadă cuprinsă între 6 și 12 luni. Membrii activi ai asocierii vor fi pedepsiți cu pedeapsa închisorii între 1 și 3 ani și amendă care va fi plătită într-un interval de 12-24 luni.

